정조 10년
丙午十二月十九日辰時。上御誠正閣。時原任大臣藥房承候入侍。大臣備局堂上引見入侍時。領議政金致仁。判府事徐命善。藥房都提調洪樂性。左議政李福源。右議政金熤。左參贊李命植。行戶曹判書鄭一祥。行刑曹判書鄭昌聖。行副司直徐有隣徐有寧。兵曹判書金履素。禮曹判書洪良浩。行副司直徐有慶李柱國李敬懋徐有大李秉模。刑曹參判金思穆。江華留守趙鼎鎭。大司憲金憙。行大司諫李聖圭。執義兪彦脩。掌令姜忱李永穆。持平任長源張至冕。正言韓光植李泰賢。副校理李彦祜。左副承旨金魯淳。假注書朴蓍壽。事變假注書魚用謙。記事官李相璜金祖淳。以次進伏訖。致仁等進前曰。昨有湯劑進御之命矣。夜來聖候加減。若何。上曰。今日少勝矣。致仁等曰。王大妣殿氣候。何如。上曰。一樣矣。致仁等曰。惠慶宮氣候。何如。上曰。一樣矣。樂性曰。醫官待令。入診。何如。上曰。置之。致仁曰。今日雖無入侍之命。臣等有仰達事。將欲求對矣。旣登前席。廟謨前有仰達者矣。今番陳賀。實是宗社莫大之慶。今此天討之亟行者。實由我東朝殿下。誕降慈綸。洞諭中外。以國勢再安。此何等盛德大功也。邦慶之至重且大旣如此。而殿下若不躬臨受賀。則群下之情。旣不抑鬱乎。且東朝進賀時。只進表裏。該曹之磨鍊。太甚疎忽。依乙亥年例。殿下親進致詞。似合得宜矣。上曰。東朝進賀。豈不爲之。予所欲改磨鍊矣。躬臨一節。已示於該曹草記批旨。今番賀禮。予豈忍臨殿受賀也。雖以權停禮爲之。告布則一也。似無異於躬臨矣。命善曰。今番尤有別於乙亥年。殿下豈不親臨乎。福源曰。賀禮於國家。事面尤重。殿下親臨。然後群情可答矣。上曰。豈有異也。各殿行禮服色。似有分等矣。致仁曰。王大妃殿惠慶宮進賀服色。以朝服爲之矣。熤曰。今番陳賀。旣行於東朝。則殿下豈不躬進耶。致仁曰。今番陳賀。事面自別。天討亟行。宗祊再安。莫非我東朝殿下默運明諭之盛德洪烈也。大庭縟儀。決不當進表裏而止。該曹磨鍊。未免疎忽。依先朝乙亥已例。殿下率百官。親上致詞於東朝。仍行臨殿受賀之禮。允愜於國體輿情。分付該曹。以此改磨鍊啓下。何如。上曰。慈殿陳賀事。依爲之。凡於養慈志慰慈心之道。予何所不用其極。而慈心之慰悅。未必係於躬親進賀。則雖不躬賀。慈心亦豈爲之悵觖乎。致仁曰。臣等固有未卽覺察之失。而該曹之不考前例。率爾磨鍊。不可無警。禮曹判書洪良浩。從重推考。何如。上曰。依爲之。出擧條良浩曰。今番討賊陳賀。王大妃殿陳賀。依先朝已例擧行事。命下矣。惠慶宮中宮殿賀禮。一體擧行。而京外進箋及百官致詞表裏。各殿依例擧行事。分付。何如。上曰。依爲之。良浩曰。大殿惠慶宮中宮殿於王大妃殿。自內所進表裏及大殿中宮殿於惠慶宮。自內所進表裏。依例擧行。何如。上曰。依爲之。良浩曰。王大妃殿惠慶宮陳賀。旣在服盡之後。百官服色。依常時朝賀禮擧行。中宮殿陳賀時百官服色。依大殿陳賀時例。以烏帽白袍黑角帶磨鍊。何如。上曰。依爲之。出擧條致仁曰。告布將行。縟儀方擧。此皆東朝殿下翊護聖躬。奠安宗社之故也。臣等若無諺敎之頒示。則何以略行誅討。轉危爲安。得有今日哉。由前由後。莫非我東朝殿下盛德洪功。頌忭之忱。卽有布告之大慶。揄揚之擧。豈緩徽號之加上。殿下不待臣等言。伏想有所默念。而臣等旣登前席。故有此。仰達。伏乞卽命有司。以爲擧行之地。千萬仰祝。上曰。予心亦然。故辭語之間。微及此事。則慈心浼浼焉。不欲垂聽。此實可悶矣。致仁等曰。先朝每當如此之時。則先從群下仰請而後。必自內勸成。以殿下起孝之誠。屢屢仰懇。慈聖亦豈一樣靳許乎。此則在殿下導達之誠意。自下擧行。則不可遲延。爲先以臣等所奏。出擧條擧行。何如。上曰。重大之事。不可造次議定。詳考前例。當下敎矣。致仁等曰。自上若允許。則前例詳考。自在其中矣。上曰。予當務積誠意。期於準請。而慈聖之允許與否。姑未仰度。考置前例。待陳賀後。卿等率禮堂來對。則予當引接下敎矣。且今日卽次對入侍日也。卿等豈無因便之嫌乎。致仁等曰。然則陳賀日當仰請爲之。而前例則卽使禮堂考出好矣。上曰。然則禮判出去。考出前例。更爲入來。可也。良浩承命退出。二十二行刀割上曰。善復干連諸囚中朴師宅。尤是凶狼之漢。凶謀陰計。必多爛熳同參。而緘口結舌。不吐一語。每當鉤問之時。則輒曰朝家若欲殺之。則何所不可。而乃至如此云云。如此凶漢。前所未聞矣。致仁曰。此不可不移送鞫廳。而鉤覈者矣。命善曰。非但此而已。寧鎭之尙未逮捕。此又豈成說之事乎。上曰。果然矣。秋曹捕聽。俱無囚禁之事耶。昌聖有大曰。寧鎭則初無逮捕之事矣。上曰。宇鎭旣入鞫囚。則寧鎭豈可如是置之乎。命善曰。此則自廟堂亦可分付捕捉矣。上曰。自秋曹捉囚。好矣。致仁曰。然則當具枷杻矣。僉曰。陳賀例。或先行於巨魁誅戮之後。而況今番則陳賀日字。尙隔數日。宇鎭以謙。更爲設鞫。以至必爲收殺之地。何如。上曰。予之尙此靳持者。豈有他哉。宇鎭之父。嘗爲院相故耳。宇鎭則本是狐狸之性。七字刀割必不保其父。此則後若有犯。置法不晩。而以謙則復賊。亦嘗以不人待之。且以招辭觀之。謂以渠父悉知者。此豈比類於人者乎。蓋無足更問矣。群下謂予以了當鞫事。太涉草草。然此則不然。日前堂箚之批。亦諭此意。而何必盡誅脅從而後。謂行天討耶。王者用法。如聖人用兵。必不得已而後行之。假使百人犯之。亦將盡戮耶。僉曰。苟有所犯。則不但百人。雖千萬人。豈不用法乎。至於宇鎭。顧瞻他日之招。已是渠之結案。不可不及今窮覈矣。上曰。不必更鞫。而至於渠之招辭中趙圭鎭。與善復相鬪之事。自上指使云。此則於世道關係不少。予豈以幺麽武弁。指使相鬪乎。此等之說。前所未聞者。在卿等鎭安之道。亦所當念。此非但渠言。實由於風化之漸壞。不料世道之至於如此矣。僉曰。如此凶肚逆腸。豈敢出此等語也。命植曰。臣之情勢。豈敢冒廁周行。而今此金吾膺命。蓋緣討賊爲急。故敢此仰達矣。今番處分。太涉輕遽。而宇鎭之酌處。尤爲大咈輿情者矣。自上每以院相爲敎。雖曰院相。旣是凶賊。則豈可以院相。而貸其首領也。三行四字刀割上曰。悉諭矣。就座。致仁曰。臣等又有仰達者矣。一自諺敎頒下後。伏見五九月喪變。自初怪底之敎。反復思諒。必有所疑處。臣欲言此事。心胸先塞。且大小臣民。莫不含痛茹冤。此事究覈。決不可暫刻遲延。卽命鉤覈。以洩群下悲冤之情焉。上曰。予所悲痛者。豈下於卿等哉。第疑無指的。從何覈得乎。頃日卿等之登筵時。予已輸心腹而諭之。今不必更言矣。致仁曰。今番慈敎一句。無凡然處。自初怪底四字。必有下示其蘊義之意。此豈可仍置者乎。命善曰。此不可遲延之事。儲君之讎。豈可一刻留置哉。必有可疑者。卽命有司。以爲覈出之地焉。熤曰。諺敎中思之膽戰四字。尤可以仰揣至痛所在。殿下何不奉承慈心。亟行考覈之擧乎。上曰。雖或有可疑處。歸之於今番諸逆。亦無妨也。僉曰。此豈可如是下敎者耶。若有一半分可疑處。則豈無可覈之道乎。伏望深留聖察焉。上曰。人之壽夭。在天不在人。何可以此爲疑乎。福源曰。何可只歸於天。有疑而不覈乎。上曰。此則姑徐徐爲之。而若無可疑。則於公私大幸矣。若有可疑者。則其時當覈實矣。日勢已晩。次對爲之。致仁等曰。此豈遲延之事。一時爲急矣。命善曰。臣等今日筵席。若不得請。則當更以文字。仰陳矣。上曰。不必若是矣。僉曰。捕囚之徑先致斃。亦是鉤覈之一端。先問徑斃之事。則自然有可知者矣。十五字刀割上曰。廟謨陳之。致仁曰。此原春監司李致中狀啓也。明春三鎭合操與營將巡點行否。請令廟堂稟旨分付。勸別武都試。依例擧行爲辭矣。本道年事。亦未免歉。至有設賑之邑。此時擾民。誠爲重難。三鎭合操與營將巡點。竝令停止。勸別武都試。則依例擧行事。分付。何如。上曰。依爲之。出擧條致仁曰。此北兵使李漢豐狀啓也。行營屬軍兵合操及茂山以北各衛軍兵。明春巡操。依定式擧行事。請令廟堂稟旨分付矣。本道年事。幸不至歉。而西北軍政。異於他道。不可一任其停廢。明春行營屬軍兵合操。及茂山以北各衛軍兵巡操。依狀請使之擧行。何如。上曰。瘡痍之餘。亦有捄急諸邑。春操異於秋操。特爲停止。可也。出擧條致仁曰。此京畿監司徐有防狀啓也。以爲尤甚廣州等十邑及德積德浦兩鎭。災傷最酷。歲律未暯。民窮轉甚。來春開賑。不容少緩。而之次邑鎭中尤甚面里。不得不捄急者。亦當爲十餘處。補賑諸人之錢穀輸納者。從便料理。艱辛鳩貿之穀。僅爲萬餘包。以此分排。勢無奈何。常賑耗一萬石。營賑穀五千石。特許劃給。以爲磨鍊賙賑之資事。請令廟堂稟旨分付矣。畿內饑荒。最爲可悶。尤甚十餘邑鎭。待來春卽當開賑。之次邑鎭中尤甚面里。不得不捄急者。亦至十餘處。則請劃賑穀。蓋不獲已。且其所請之數。不至過濫。有餘則自當還錄。常賑耗一萬石。營賑穀五千石。依狀請盡數許劃。俾作賑資。而細察緩急。精加分排。無使有一民捐瘠之患事。分付道臣。何如。上曰。依爲之。出擧條致仁曰。此慶尙監司金尙集狀啓也。枚擧東萊前府使洪文泳牒呈。以爲今此秋應德之致命。決知由於喜六倭之毆打。另飭該府。諭以法禁。期於取服正法。而設門將文成豹。目見數十倭人之持挺攔出。旣不能禁遏。又不卽馳告。究厥罪犯。決難容貸。別差崔昌謙。以邊門都把守。初不嚴其防守。末又阻其通報。至以官村無事之說。肆然納招於檢査之時。其不畏國法。彌綸周遮之罪。殆有浮於成豹。上頂文成豹崔昌謙。竝於設門前梟示。以嚴邊禁。斷不可已。下詢廟堂處之。訓噵鄭思鈺。五日柴炭之軫期入給。卽渠職掌。而慢不致察。過時稽滯。致令倭人。藉此起鬧者。罪固不輕。而敢諉因公離次。又稱落馬調病。留連府底。久曠任所。應德致死之後。始乃得聞云者。尤萬萬痛駭。不可不從重嚴勘。而今此事端。旣出於柴炭之不卽入給。則其不遵定式。依前分石。亦甚可駭。釜山前僉使閔百恒。纔已狀聞請罪。而此一款。竝令攸司。拿問嚴處爲辭矣。倭人之殺害我人。卽康熙甲子後初有之事也。以道臣帥臣及該府使狀本見之。常時邊禁之不嚴可知。誠不勝寒心。設門將文成豹。旣不能遏禁倭人。任其出入。別差崔昌謙。不惟不嚴防守。又阻其通報。究其罪犯。萬萬駭惋。令左水使。設門前大張軍威。竝加嚴棍後。邊遠定配。訓導鄭思鈺。趁不入給柴炭。致有此事。而敢諉因公久曠任所。應德致死之後。始乃得聞云者。亦極痛駭。一體遠配。釜山僉使閔百恒罪狀。道臣雖請令攸司拿處。而此事關係甚重。年前廟堂。以入給炭分石禁飭事覆奏。自上特下縷縷批敎。定式嚴禁。而該僉使掩置不布。至今因循。朝家命令。不能行於一邊將。而何以爲國乎。其時僉使。雖卽身故。其後僉使柳光璧等。一倂拿問嚴勘。俾知有國法。斷不可已。故敢達矣。上曰。依爲之。出擧條致仁曰。釜山前僉使柳光璧等罪狀。臣方陳達請勘。而頃見金吾照律啓目。則柳光璧只以告身三等勘處矣。罰不當罪。失之太輕。如此而使有罪者。知所懲畏乎。當該金吾堂上。罷職。何如。上曰。依爲之。出擧條致仁曰。備堂之未還差者多矣。判尹李在協。禮曹判書洪良浩。延豊君李𡊠。吏曹判書尹蓍東。竝還差。尹蓍東。行副司直李秉模。有司堂上差下。使之察任。何如。上曰。依爲之。出擧條致仁曰。戶判方罪罷。鑄錢事無主管之人。訓鍊大將李柱國。鑄錢堂上差下。使之擧行。何如。上曰。依爲之。出擧條致仁曰。日勢已晩。水剌過時。臣等少退。更爲入侍矣。上命諸臣少退。樂性曰。今日湯劑。何以爲之耶。上曰。進御加味消滯飮。前方中減藿香一錢。一貼煎入。出榻敎樂性曰。臣則先退監煎矣。上曰。唯。少選。更命入侍。諸臣以次進伏。上命書榻敎曰。都承旨以病出去云。許遞。前望單子入之。待下批牌招察任。上命禮判。持謄錄進前。良浩進伏。上覽訖敎曰。以此有不足知之矣。良浩曰。祈穀大祭。親行與否。尙無下敎。何以爲之耶。上曰。當下敎矣。致仁曰。勞攘之餘。不必親臨矣。上曰。予於民事。豈或少忽也。蓋欲於此盡誠矣。致仁曰。領府事則以病未得同登前席。而來詣闕外矣。上曰。來詣亦難。此後雖或有諸大臣入侍之時。勿爲來待事。卿其傳之。好矣。八行刀割昌聖曰。江華府同推官。以中營擧行事。京畿監司狀啓。今方回啓矣。上曰。此則後日登對時稟處。履素曰。一內禁軍區處事。頃日問于渠輩則以爲。邊將窠以武兼久勤。次次遷轉。其參上窠。欲作渠輩區處之窠。若如此則於武兼。亦爲疎通之道云。此甚便好。敢此仰達矣。上曰。卿等之意。何如。致仁曰。若然則武兼輩。不無紛紜之弊矣。命善曰。不必以此爲之。遞付一窠。屬之渠輩。使之區處則。似好矣。福源曰。禁軍之直擬出六窠。亦涉未安。遞付之說。似好矣。熤曰。臣未知本事之如何。不敢仰對矣。有隣曰。雖以遞付窠出給。其積滯之弊一也。臣待罪兵曹時。亦有此論。而其時不可成之意。仍爲置之矣。上曰。此則卿更問于渠輩。後日登對時稟處。履素曰。本曹一軍色。每年所入。自來零星。而經用浩繁。每患不足。故未免貸用於二軍色者。其數夥然。貸上加貸。還報無期。徒眩文簿。以此之故。癸巳年間。筵稟定式。請劃二軍色布一百同。以爲作錢補用之地矣。其後此規廢閣。貸下尤繁。弊端無窮。自今以後。每年二軍色布一百同。依前移劃於一軍色。以爲補用於各樣經費。其凡他用下。另加撙節。俾無踰濫此數之外。而所謂貸下一款。切勿自下擧論。旣往流伊貸用者。只有稱貸之名。而萬無還報之實。永爲蕩減。以杜後弊之地。何如。上曰。依爲之。出擧條致仁曰。北兵使旣已降資。例當出代。依例薦望乎。上曰。姑勿出代。好矣。致仁曰。臣於頃日登對時。以謊說事。略有提達。而急於齊籲。未及畢陳矣。近聞閭巷搢紳之間。傳說肆行。以訛傳訛。日甚一日。奇怪危怕之言。無所不至。此必有人暗地白做。以爲疑亂之計。實不料世道人心之至此也。聖上起臣於屛廢耄朽之餘。廁之任使之列者。豈不以或有裨益於國事乎。而不但無絲毫裨益。乃反以臣之故。致此噂畓。貽害世道。若是之極。血指之懼。甌丸之喩。固不勝愧汗。而惟臣去而後。邪說可熄。此臣所以夙宵悸恐。不知所出者也。今臣此言。非爲臣身地也。竊恐浮動淆亂。有傷於聖化者非細。將臣此奏。出擧條曉示。俾知其無根孟浪。則其於鎭人心靖世道。或似有所補。故敢此仰達矣。上曰。聞卿所奏。極爲驚駭。此必惡卿者。欲間我君相之間。否則今番重卜。在於久休之餘。故想望之情。反過分數。毁此譽彼之際。自不免語及意不到處。若不依卿所奏。以此事狀。洞示在廷。則嗣後嘵嘵者。必以爲卿將不利於近君近國之事。履霜之戒。在所深念。日前入侍。卿雖以此謊說二字發端。而猶不知喧騰之至此。以此擧條。自政院昭布朝紙。俾中外曉悉。無得售窺覘之計。可也。出擧條上命臺臣進前。金憙李聖圭等進伏奏三司合啓。上曰。不允。六字刀割熹等進伏奏兩司合啓。上曰。未承批之前。徑傳他啓。大損臺體。卿等則倂推考。熹聖圭彦脩忱永穆長源至冕光植泰賢等進奏曰。臣等俱以無似。本不合於淸朝耳目之任。而討復是急。他不暇顧。賓對有命。章皇登筵。及其旣傳六字刀割未承聖批。徑傳他啓。至有問備之命。臣等何敢一刻晏然於臺次乎。請命遞斥臣等之職。上曰。所失非細。依啓。彦祜曰。筵席事體。何等嚴重。而今日登筵兩司。旣已避嫌蒙允。則所當卽爲退出。乃反彷徨顧瞻。或進或退。壞損臺體。莫此爲甚。臣謂登筵兩司諸臣。倂施譴罷之典宜矣。上曰。依爲之。出擧條八行半刀割庚運曰。今番鞫獄。徑先撤罷。鞫體之乖當。輿情之憤惋。容有極哉。妖宇之供。已是渠之結案。而至於凶謙。鉤覈根柢。打破窩窘實在於此。而豈可逃命。減律應坐而止哉。自前治逆。每用寬縱之典。故無歲無變。馴致有今日。其在懲毖之道。不可不更爲設鞫。四字刀割亦願深留聖意焉。上曰。勿煩。四行半刀割上謂命善曰。卿今日欲行褒貶云耶。命善曰。然矣。上曰。泮儒空館事。卿等詳聞之耶。致仁等曰。略聞其大槪矣。上曰。成均館草記倂入之。用謙承命持入。上曰。卿等觀此草記也。致仁等進伏覽訖。上曰。先大王五十年治化何如。而今此泮儒之擧。予實不料至此矣。且以方外儒生疏錄見之。世道之若此。足可知也。世豈有儒疏之若是斑駁乎。其疏頭。不可無罰矣。致仁曰。然矣。上曰。泮儒空館。今爲五日。見其所懷。必欲昭晣而乃已。趙相羽不可無罰。卿等之意。何如。致仁曰。此事不過互相爭詰。轉輾至此。而已往不必追理。目下疏擧之不參。終涉可駭。不可儒罰而止。趙相羽等。嚴加處分。似好矣。上曰。揆以常情。豈有他哉。設或出於黨私或阿好之心。厥罪亦將何居。趙相羽等。雖有輕重之殊。何必强加區別。定配或徒配事。分付。可也。上曰。泮儒之神門拜辭事。卿意以爲。何如。致仁曰。此非關係斯文之事。則以自己處義。至有此擧。殊涉猥越。空館已至屢日。他儒生亦豈無之乎。上曰。幾十年所無之事。豈可復爲。況事無關於斯文。而尤何可爲此乎。前例自前例。後弊自後弊。他儒勸入事。卿言好矣。以此分付本館。由前由後。不能董率之失。在所難免。大司成推考。可也。上曰。卿等果見方外儒生疏錄乎。卿等各陳所見。致仁曰。臣則承下敎始知之矣。討逆是何等事。而分別彼此。已涉駭然。不參泮疏。稱以方外。亦是前未有之事矣。命善曰。儒生如欲陳章。則同參於館學。可也。方外之稱。殊涉怪駭矣。上曰。方外生之不入於館學疏錄。別處陳章。極爲可駭。況疏錄一見已礙眼。問于諸臣果然。似此大同之論。敢售偏私之習。言端旣出於筵席。其在杜後弊之道。漸不可長。疏頭停擧。可也。出擧條上命書榻敎曰。吏曹判書尹蓍東推考。更爲牌招開政。賤臣承命出還奏曰牌不進云矣。上曰。更爲牌招。命退。諸臣以次退出。